Woede oor baba se lykie in vrieskasDie Lenmed-private hospitaal in Lenasia, Johannesburg het erken dat hulle ŉ baba se lykie in ŉ vrieskas in plaas van die hospitaal se koelkamer gebêre het, berig die Saturday Star. Volgens die berig is Aaliyah op 23 November prematuur in die hospitaal gebore en is sy op 18 Desember oorlede. Prudence Andrews, die baba se ouma, het aan die koerant gesê toe die familie die volgende dag die lykie wou gaan haal, het ŉ suster hulle na ŉ vrieskas geneem en ŉ pakkie, wat in plastiek toegedraai was, uitgehaal. “Ons het niks daarvan gemaak tot sy die pakkie oopgemaak het nie. My kleindogter was daar binne.” Dr. Ahmed Kaka, mediese direkteur by die hospitaal, sê die vrieskas word gebruik om menslike weefsel soos plasenta te stoor voor dit behoorlik verwyder word. Die familie het Donderdag ŉ brief en blomme van die hospitaal ontvang maar was geskok aangesien die brief geen verwysing tot die voorval of ŉ apologie bevat het nie. Kaka het Vrydag in ŉ nuwe brief die familie om verskoning gevra vir die fout en gesê die bedoeling was nie om onsensitief of minagtend te wees nie.